
REFERAT DE APROBARE A PROIECTULUI DE HOTĂRÂRE

Proiect de hotărâre privind aprobarea modului de folosinţă 
a bazelor sportive Sala Polivalentă „Constantin Jude”, Complexul Sportiv 
„Bega” şi Stadionul de rugby „Gheorghe Răşcanu”


	Prin HCL 86/01.03.2016 s-au aprobat tarifele de folosinţă a Sălii Polivalente „Constantin Jude” şi a Complexului Sportiv „Bega”. Aceste tarife au fost aprobate pentru anul 2016. De asemenea, prin HCL 86/01.03.2016 s-a aprobat şi lista cu gratuităţi la bazele sportive, aceasta fiind aprobată pentru perioada 01.02.2016-31.03.2017.
	Având în vedere faptul că tarifele şi gratuităţile aprobate în anul 2016 nu mai corespund cerinţelor actuale,  se impune stabilirea unor tarife noi, specifice activităţilor desfăşurate în obiectivele sportive.
	Având în vedere art. 3 alin. (1) din Legea nr. 69/2000 (actualizată) se prevede: „Autorităţile administraţiei publice, unităţile şi instituţiile de învăţământ, instituţiile sportive, precum şi organismele neguvernamentale de profil au obligaţia să sprijine sportul pentru toţi şi sportul de performanţă şi să asigure condiţiile organizatorice şi materiale de practicare a educaţiei fizice şi sportului în comunităţile locale.”
	Municipiul Timişoara susţine sportul de performanţă, încurajează practicarea sportului de către copii şi juniori, reuşind pe această cale să promoveze şi să dezvolte sportul de performanţă. De asemenea, municipiul susţine programele sportive destinate cetăţenilor, punând la dispoziţia acestora diferite obiective sportive.
	Bazele sportive aflate în proprietatea Municipiului Timişoara pentru care se propune aplicarea tarifelor sau a dreptului de folosinţă gratuită, în funcţie de  categoriile de utilizatori, sunt:
	1. Sala Polivalentă „Constantin Jude”, situată în Timişoara, Aleea F.C. Ripensia nr.11, care face parte din domeniul public al Municipiului Timişoara;
	2. Complexul Sportiv „Bega” situat în Timişoara, Intrarea Zânelor nr.2, care face parte din domeniul public al Municipiului Timişoara;
	3. Stadionul de rugby „Gheorghe Răşcanu” situat în Timişoara, str. Pictor Aman nr. 11, cu teren de fotbal/rugby, cu suprafaţă de iarbă naturală, care face parte din domeniul privat al Municipiului Timişoara;
	Având în vedere Legea nr. 273/2006 (actualizată) privind finanţele publice locale;
	
	Ţinând cont de cele expuse mai sus şi de prevederile  art. 129 alin. (7) lit. d), lit. e) şi lit. f) din Ordonanţa de Urgenţă a Guvernului nr.57/2019 privind Codul Administrativ, considerăm oportună iniţierea unui proiect de hotărâre privind aprobarea modului de folosinţă a bazelor sportive Sala Polivalentă „Constantin Jude”, Complexul Sportiv „Bega” şi Stadionul de rugby „Gheorghe Răşcanu”.

